ବାତ୍ୟା ୟାସ୍ ପୂର୍ବରୁ ରାଜ୍ୟରେ ସଂକ୍ରମିତଙ୍କ ସଂଖ୍ୟା ଦୈନିକ ୧୦,୦୦୦ ଉପରେ ରହୁଥିବା ବେଳେ କିଛି ଜିଲ୍ଲାରୁ ଟେଷ୍ଟିଂ ବାଦ୍ ଦିଆଯାଇଥିରୁ ସେହି ସଂଖ୍ୟା ଏବେ ୭,୦୦୦କୁ ଖସିଛି । କିନ୍ତୁ କରୋନାଜନିତ ମୃତ୍ୟୁ ସଂଖ୍ୟା ଚିନ୍ତାଜନକ ହୋଇଛି ।
Share this:
ଭୁବନେଶ୍ୱରଃ ରାଜ୍ୟରେ କରୋନା ଭାଇରସ୍ ସଂକ୍ରମିତଙ୍କ ସଂଖ୍ୟା ସାମାନ୍ୟ କମୁଥିଲେ ବି ତାହା ବାତ୍ୟା ୟାସ୍ ଯୋଗୁଁ ହୋଇଥିବା କମ୍ ନମୁନା ପରୀକ୍ଷା କାରଣରୁ ହୋଇଥାଇପାରେ ଓ ଆଗାମୀ କିଛି ଦିନ ପରେ ପୁଣି ବଢ଼ିପାରେ ବୋଲି ଆଶଙ୍କା କରି ଲକଡାଉନର ଅବଧିକୁ ବଢ଼ାଇବା ଉପରେ ଚର୍ଚ୍ଚା ଆରମ୍ଭ ହୋଇଛି । କୋଭିଡ୍-ଜନିତ ମୃତ୍ୟୁ ସଂଖ୍ୟା ବଢି଼ ଚାଲିଥିବାରୁ ପୁଣି ଥରେ ଲକଡାଉନ୍ ଅବଧି ବଢ଼ାଯିବା ଉଚିତ ବୋଲି ବିଭିନ୍ନ ମହଲରୁ ମତ ପ୍ରକାଶ ପାଉଛି ।
ଡାକ୍ତରମାନଙ୍କ ମତରେ କରୋନା ସଂକ୍ରମଣର ଚେନକୁ ଭାଙ୍ଗିବାକୁ ହେଲେ ମହାରାଷ୍ଟ୍ର ଓ ଦିଲ୍ଲୀ ଢାଞ୍ଚାରେ ଲକଡାଉନକୁ କଡ଼ାକଡ଼ି ଓ ଦୀର୍ଘକାଳୀନ କରାଯିବାର ଆବଶ୍ୟକତା ରହିଛି । ଏହା ହିଁ କରୋନା ଉପରେ କାବୁ ପାଇବା ପାଇଁ ଏକ ମାତ୍ର ଉପାୟ । ଚଳିତ ମାସ ୫ ତାରିଖରୁ ଆରମ୍ଭ ହୋଇଥିବା ଲକଡ଼ାଉନ୍ ଓ ୧୯ ତାରିଖରୁ ଦ୍ୱିତୀୟ ପର୍ଯ୍ୟାୟ ଲକଡାଉନର ପ୍ରଭାବ ଏବେ ଅନୁଭୂତ ହେଉଥିବା ବେଳେ ଏହାକୁ ଅତି କମରେ ଆଉ ଦୁଇ ସପ୍ତାହ ବଢ଼ାଇବା ଜରୁରୀ ବୋଲି କହିଛନ୍ତି ଅନେକ ଚିକିତ୍ସକ । ସେମାନଙ୍କ ଏହି ମତକୁ ଯଥାର୍ଥ ବୋଲି କରିଛନ୍ତି ଜୀବ ବିଜ୍ଞାନୀ ଓ ବୁଦ୍ଧିଜୀବୀମାନେ ।
ରାଜ୍ୟ ସ୍ୱାସ୍ଥ୍ୟ ବିଭାଗର ସୂଚନା ଅନୁସାରେ ରାଜ୍ୟର କରୋନା ପଜିଟିଭ୍ ଲୋକଙ୍କ ସଂଖ୍ୟା ୭,୪୭,୧୪୩ରେ ପହଞ୍ଚିଥିବା ବେଳେ ସେଥିରୁ ଏବେ ସକ୍ରିୟ ମାମଲାର ସଂଖ୍ୟା ୯୭,୨୭୧ ରହିଛି । ରାଜ୍ୟରେ ଏ ପର୍ଯ୍ୟନ୍ତ ୬,୪୭,୧୩୩ ଜଣ କରୋନାରୁ ମୁକ୍ତ ହୋଇଥିବା ବେଳେ ୨,୬୮୬ ଜଣଙ୍କର କରୋନାରେ ମୃତ୍ୟୁ ହୋଇଛି । ସପ୍ତାହକ ତଳେ ରାଜ୍ୟରେ ଦୈନିକ କରୋନା ସଂକ୍ରମିତ ହେଉଥିବା ଲୋକଙ୍କ ସଂଖ୍ୟା ନିୟମିତ ଭାବେ ୧୦,୦୦୦ ଉପରେ ରହୁଥିଲା । ଏପରିକି ୧୨,୦୦୦ ବି ଟପିଥିଲା ରାଜ୍ୟରେ ଦୈନିକ କରୋନା ସଂକ୍ରମଣ ସଂଖ୍ୟା ।
ବାତ୍ୟା ୟାସ୍ ପୂର୍ବରୁ ସାରା ରାଜ୍ୟରେ ସଂକ୍ରମିତ ଲୋକଙ୍କ ସଂଖ୍ୟା ଦୈନିକ ୧୦,୦୦୦ ଉପରେ ରହୁଥିବା ବେଳେ କିଛି ଜିଲ୍ଲାରୁ ଟେଷ୍ଟିଂ ବାଦ୍ ଦିଆଯିବା କାରଣରୁ ଦୈନିକ ସଂକ୍ରମଣ ସଂଖ୍ୟା ଏବେ ୭,୦୦୦କୁ ଖସିଛି । କିନ୍ତୁ ଚିନ୍ତାଜନକ ବିଷୟ ହେଲା କରୋନାଜନିତ ମୃତ୍ୟୁ ସଂଖ୍ୟା କମିବାର ନାଁ ଧରୁନି । ଗତ ୨୫ ତାରିଖରେ ରାଜ୍ୟରେ କରୋନାଜନିତ ମୃତ୍ୟୁ ସଂଖ୍ୟା ୩୩ ଥିବା ବେଳେ ୨୬ ତାରିଖରେ ଏହା ୩୫, ୨୭ ତାରିଖରେ ୩୪, ୨୮ ତାରିଖରେ ୩୩ ଓ ୨୯ ତାରିଖରେ ୩୫ ରହିଛି ।
"ରାଜ୍ୟରେ କରୋନାର ପ୍ରଭାବ ମାରାତ୍ମକ ହେବାରେ ଲାଗିଛି । ଏହାକୁ କମ୍ କରିବାକୁ ଗତ ୫ ତାରିଖରୁ ଆରମ୍ଭ ହୋଇଥିବା ଲକଡାଉନକୁ ସମ୍ପ୍ରସାରିତ କରାଯାଇଥିବା ବେଳେ ସପ୍ତାହନ୍ତ ସଟଡାଉନ୍ ମଧ୍ୟ ଲାଗୁ କରାଯାଇଛି । ଅବଶ୍ୟ ଧୀରେ ଧୀରେ ଏହାର ପ୍ରଭାବ ଏବେ ଅନୁଭୂତ ହେଉଛି । ତେବେ କରୋନା ସଂକ୍ରମଣ ଚେନକୁ ଭାଙ୍ଗିବା ପାଇଁ ଏହି ଲକଡାଉନ ଓ ସଟଡାଉନକୁ ଅତି କମରେ ଆଉ ଦୁଇ ସପ୍ତାହ ବୃଦ୍ଧି କରାଯିବା ଆବଶ୍ୟକ । ଏହା ଦ୍ୱାରା ସଂକ୍ରମଣ ହାର କମିବା ସହ କୋଭିଡଜନିତ ମୃତ୍ୟୁ ସଂଖ୍ୟା ବି କମିବ," କହିଛନ୍ତି ଚିକିତ୍ସକ ଡାକ୍ତର ଜ୍ୟୋତି ରଞ୍ଜନ ପରିଡ଼ା ।
"କରୋନା ଭୂତାଣୁ ଉପରେ ଏବେ ସୁଦ୍ଧା କାବୁ ପାଇବା ପାଇଁ ସଠିକ୍ ଔଷଧ ଆସି ନାହିଁ । ପ୍ରତିଷେଧକ ଅର୍ଥାତ୍ ଭ୍ୟାକ୍ସିନ୍ ମଧ୍ୟ ଶହେ ପ୍ରତିଶତ ଫଳପ୍ରଦ ହୋଇପାରୁ ନାହିଁ । ବାରମ୍ବାର ଭୂତାଣୁ ରୂପ ବଦଳାଉଥିବା କାରଣରୁ ଏଥିରେ ରୋକ୍ ଲଗାଇବା ପାଇଁ ଲକଡାଉନ୍ ଓ ସଟଡାଉନର ଆବଶ୍ୟକତା ରହିଛି," କହିଛନ୍ତି ଭୁବନେଶ୍ୱରସ୍ଥିତ ଭାରତୀୟ ଜୀବବିଜ୍ଞାନ ପ୍ରତିଷ୍ଠାନର ବରିଷ୍ଠ ବୈଜ୍ଞାନିକ ଡଃ ସନ୍ଦୀପ ମିଶ୍ର ।
ବିଶେଷ ସୂତ୍ରରୁ ମିଳିଥିବା ସୂଚନା ଅନୁସାରେ ଜୁନ୍ ପହିଲାରେ ଦ୍ୱିତୀୟ ପର୍ଯ୍ୟାୟ ଲକଡାଉନ ସରିବା ପୂର୍ବରୁ ଆଉ ଦୁଇ ସପ୍ତାହ ପର୍ଯ୍ୟନ୍ତ ଲକଡାଉନ୍ ବୃଦ୍ଧି କରିବାକୁ ସରକାର ଚିନ୍ତା କରୁଛନ୍ତି । ଏହା ଉପରେ ଶୀଘ୍ର ସରକାରୀ ମୋହର ବାଜିବ ବୋଲି ବୁଦ୍ଧିଜୀବୀମାନେ ଆଶା କରୁଛନ୍ତି ।
ନ୍ୟୁଜ୍ ୧୮ ଓଡ଼ିଆରେ ବ୍ରେକିଙ୍ଗ୍ ନ୍ୟୁଜ୍ ପଢ଼ିବାରେ ପ୍ରଥମ ହୁଅନ୍ତୁ| ଆଜିର ସର୍ବଶେଷ ଖବର, ଲାଇଭ୍ ନ୍ୟୁଜ୍ ଅପଡେଟ୍, ନ୍ୟୁଜ୍ ୧୮ ଓଡ଼ିଆ ୱେବସାଇଟରେ ସବୁଠାରୁ ନିର୍ଭରଯୋଗ୍ୟ ଓଡ଼ିଆ ଖବର ପଢ଼ନ୍ତୁ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
